અમને કોઈ ક્હે
<poem>

અમને કોઈ ક્હે, વૈષ્ણવ થાવ, વૈષ્ણવરૂપ અમે;
કૃષ્ણ રાધારાણી રાજ કરે, જુઓ હ્રદયે તમે.   ટેક૦.

અમને કોઈ ક્હે  રામજી થાવ, રામજી રૂપ અમે;
રમે સીતા રામજી પાસે, બીજો શેણે ગમે?   -અમને 

અમને કોઈ ક્હે વામન થાવ, વામનરૂપ અમે,
દમી ઈંદ્રિયો સર્વત્ર, દાન લેવું ન ગમે. -અમને 

અમને કોઈ ક્હે વિષ્ણુ થાવ, તેનું રૂપ અમે,
અમે આસન કીધું એક,  ઠેર ઠેર કોણ ભમે?    -અમને 

અમને કોઈ ક્હે બ્રહ્મા થાવ, બ્રહ્મારૂપ અમે,
કામ કરવું છોડ્યું જાણ, માટી ચૂંથું ક્યમે?   -અમને 

અમને કોઈ ક્હે શંકર થાવ, શંકરરૂપ અમે,
વ્યસન લાગ્યું બ્રહમ્, વિજયા કેમ ગમે?   -અમને 

અમને કોઈ ક્હે ઈંદ્ર થાવ, ઈંદ્રરૂપ અમે;
પામ્યા બ્રહ્મપદનું રાજ્ય, ઘાવ તો કોણ ખમે?   -અમને 

અમને કોઈ ક્હે કુબેર થાવ, કુબેરરૂપ અમે;
સાચવું બ્રહ્મકોઠાર, સુખડી સંત જમે.    -અમને 

અમને કોઈ ક્હે સૂરજ થાવ, સૂરજ રૂપ અમે;
થયો ગ્યાન કેરો પ્રકાશ નભમાં કુણ ભમે?    -અમને 

અમને કોઈ ક્હે જોગી થાવ,  તે તો થયા અમે,
નિરાંતે વાસના મારી સર્વે, જોગીને જે જે ગમે.     -અમને

નિરાંત